Dodetal na Hindoetempel afbrand styg – praag.co.za — 20 jaar jonk!
Teen Sondag het die dodetal in 'n massiewe brand in 'n Hindu-tempel in die suide van Indië op 102 gestaan, met 280 mense wat beseer is, het die hoofminister van die Kerala-staat, Oommen Chandy, aan verslaggewers gesê.
Die brand het na 'n reuse-ontploffing tydens 'n vuurwerkvertoning ontstaan. Klaarblyklik het die tempel nie toestemmining gehad om die vuurwerke te gebruik nie.
'n Span spesialisdokters is uit Nieu Delhi na die ramptoneel gestuur om diegene by te staan wat ernstige brandwonde in die voorval by die Puttingal Devi-tempel opgedoen het.
Die vloot en lugmag het helikopers gestuur om die mees kritieke pasiënte na die hoofstad te vlieg.
Brandweermanne en die polisie het deur die nag gesukkel om die brand in die kusdord Paravur onder beheer te bring.
Teen dagbreek kon stukke beton en verbrande oorblyfsels op die toneel gesien word.
Die Indiese eerste minister, Narendra Modi, het aangedui dat hy na die dorp sou vlieg en het gesê families van die oorledenes sou elk 200 000 rupees ($3 500) ontvang. Diegene wat beseer is, sou elk 50 000 rupees ontvang.
Die brand het uitgebreek toe duisende mense by die tempelkomplek vergader het om na die vuurwerke te kyk wat die jaarlikse feestelikheid by die tempel afsluit.
Skrywer praagGepubliseer op 12 April 2016 12 April 2016 Kategorieë Internasionale nuus, NuusSleutelwoord brand, Hindoe, Indië, tempel, vuurwerke